text: 
  ODENSE: De er begge fædre, 31 år gamle og med begyndende tendens til
   " høj pande ".
  
  Men de er også et par rigtige legebørn, fodbold-fans og grinebidere.
  
  Og så er de i øvrigt to af Odense Teaters mest talentfulde 
  skuespillere. Nu skal de spille Tvebak og Jonathan i dramatiseringen 
  af Astrid Lindgrens eventyr " Brødrene Løvehjerte ".
  
  Kim Harris og Henrik Prip knokler i disse dage med at genfinde deres
   barndommelige sindelag. De er blevet beordret til at granske i 
  hukommelsen og prøve at huske, hvordan de var da de var børn.
  
  Og hvis det kniber med hukommelsen, så kan de hjælpe hinanden lidt 
  på gled.
  
  " Ja, for vi har nemlig kendt hinanden siden vi var otte-ti år 
  gamle, " siger Kim Harris.
  
  " Dengang kom vi på samme fodbold-hold i Vedbæk Boldklub. Vi 
  tilbragte mange år sammen på det hold, " siger Henrik Prip.
  
  FØRSTE SMØGER
  
  " Det var dengang, vi røg vores første smøger sammen, " husker Kim 
  og bakker på piben  -  man er vel blevet voksen.
  
  
  
  